SAUK dank joernaliste af sonder verhoorFoeta Kriger en Suna Venter Die SAUK het vier van die joernaliste wat geskors en teen wie dissiplinêre stappe aanhangig gemaak is sonder verhore, afgedank. Dit tree onmiddellik in werking. Die vier afgedankte joernaliste is Foeta Krige, Suna Venter, Krivani Pillay en Jacques Steenkamp. Die uitsaaier het dissiplinêre verhore teen agt joernaliste aanhangig gemaak omdat hulle hulself na bewering gedistansieer het van die SAUK se sensuurbesluit om nie geweld tydens protesaksies uit te saai nie. Die lot van die ander vier joernaliste is nog nie bekend nie. Die vakbond Solidariteit en die SAUK gaan mekaar eerskomende Donderdag in die arbeidshof in Johannesburg ontmoet waar Solidariteit op ’n dringende grondslag gaan versoek dat die besluit om die joernaliste af te dank ter syde gestel word en dat die dissiplinêre proses in die geheel opgehef word. In die afdankingsbriewe word gemeld dat dit algemene kennis is dat die joernaliste nie die bestuur van die SAUK respekteer nie en dat daar dus voortgegaan gaan word om die SAUK en die bestuur se gesag te ondermyn. Jacques Steenkamp het na die skorsing van drie van sy kollegas sy profielfoto op Facebook verander. Volgens die SAUK is die joernaliste se wangedrag onhoudbaar en word hul diensverhouding op 18 Julie beëindig. “Hierdie afdankings volg nadat Okosa bevind het dat die besluit om te sensor onwettig is. Indien die besluit onregmatig is, is die skorsings van die joernaliste ook onregmatig. Hul skorsings behoort teruggetrek te word. Die SAUK doen die teenoorgestelde en dank hulle af omdat hulle hulself, ironies genoeg, van ’n onwettige opdrag gedistansieer het,” het Dirk Hermann, bestuurshoof van Solidariteit, gesê. “In my 20 jaar van betrokkenheid by arbeidsverhoudinge het ek nog nooit so iets beleef nie. Dit is byna soos ’n boendoehof wat ’n aangeklaagde solank teregstel hangende ’n appèlproses. Hier word geen respek vir regsprosesse betoon nie. “Dit is asof die SAUK se topbestuur dink hulle is bo die reg verhewe en daar sal geen gevolge wees nie. Die strydlyn-lyne is duidelik getrek en ons gaan die beste regsgrofgeskut wat beskikbaar is, betrek. Krivani Pillay. Foto: Facebook Ons glo in ’n regstaat asook gevolge vir onregmatigheid. Ons gaan die saak verder voer deur vir ’n kostebevel teen Hlaudi Motsoeneng in sy persoonlike hoedanigheid te vra,” het Hermann gesê. Solidariteit het stukke op die arbeidshof beteken waarin gevra word dat die skorsings en dissiplinêre verhore van die joernaliste opgeskort word hangende die beregting van die verskillende regsprosesse teen die SAUK se sensuurbeleid. Die SAUK moes voor Maandag 18 Julie om 17:00 aandui of hy dit gaan teenstaan. In plaas van om die hofprosesse te volg, het hulle die joernaliste eensydig, sonder ’n verhoor en per brief summier afgedank. Solidariteit sou eerskomende Donderdag voor die arbeidshof verskyn om ’n tydelike interdik teen die skorsings en dissiplinêre prosesse te bekom. Die vakbond gaan nou sy bedes aanpas en ook vra dat die besluit om die joernaliste af te dank op ’n dringende grondslag ter syde gestel word.